Document ID: 32012R0397

REGOLAMENT TA’ IMPLIMENTAZZJONI TAL-KUMMISSJONI (UE) Nru 397/2012
tat-8 ta’ Mejju 2012
li jiffissa l-koeffiċjent tal-allokazzjoni, li jirrifjuta iktar applikazzjonijiet u li jagħlaq il-perjodu għat-tressiq tal-applikazzjonijiet għall-kwantitajiet addizzjonali disponibbli ta' zokkor barra mill-kwota li jkunu se jinbiegħu fis-suq tal-Unjoni b'imposta mnaqqsa fuq l-ammont żejjed matul is-sena tas-suq 2011/2012
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta' Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament dwar l-OKS Unika) (1),
Wara li kkunsidrat ir-Regolament ta' Implimentazzjoni tal-Kummissjoni (UE) Nru 367/2012 tas-27 ta' April 2012 li jiffissa miżuri neċessarji fir-rigward tar-rilaxx ta' kwantitajiet addizzjonali ta’ zokkor u isoglukożju barra mill-kwota fis-suq tal-Unjoni b'imposta mnaqqsa fuq l-ammont żejjed matul is-sena tas-suq 2011/2012 (2), u b'mod partikolari l-Artikolu 5 tiegħu.
Billi:
(1)
Il-kwantitajiet koperti bl-applikazzjonijiet għaċ-ċertifikati għaz-zokkor barra mill-kwota mressqin mill-1 ta' Mejju 2012 sat-2 ta' Mejju 2012 u nnotifikati lill-Kummissjoni l-4 ta' Mejju 2012 jaqbżu l-limitu stabbilit fl-Artikolu 1 tar-Regolament ta' Implimentazzjoni (UE) Nru 367/2012.
(2)
Għalhekk, f'konformità mal-Artikolu 5 tar-Regolament ta' Implimentazzjoni (UE) Nru 367/2012, huwa meħtieġ li jiġi stabbilit koeffiċjent tal-allokazzjoni li l-Istati Membri għandhom japplikaw għall-kwantitajiet koperti minn kull applikazzjoni nnotifikata għaċ-ċertifikat, jiġu rrifjutati l-applikazzjonijiet li jkunu għadhom ma ġewx innotifikati u jingħalaq il-perjodu għat-tressiq tal-applikazzjonijiet.
(3)
Sabiex tiġi żgurata l-ġestjoni effiċjenti tal-miżura, dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea,
ADOTTAT DAN IR-REGOLAMENT:
Artikolu 1
Il-kwantitajiet li għalihom tressqu l-applikazzjonijiet għaċ-ċertifikati għaz-zokkor barra mill-kwota skont ir-Regolament ta' Implimentazzjoni (UE) Nru 367/2012 mill-1 ta' Mejju 2012 sat-2 ta' Mejju 2012 u nnotifikati lill-Kummissjoni l-4 ta' Mejju 2012 għandhom jiġu mmultiplikati b'koeffiċjent tal-allokazzjoni ta' 22,007274 %.
L-applikazzjonijiet għaċ-ċertifikati għaz-zokkor barra mill-kwota mressqin mit-3 ta' Mejju 2012 sad-9 ta' Mejju 2012 skont ir-Regolament ta’ Implimentazzjoni (UE) Nru 367/2012 qed jiġu hawnhekk irrifjutati.
Il-perjodu għat-tressiq tal-applikazzjonijiet għaċ-ċertifikati għaz-zokkor barra mill-kwota skont ir-Regolament ta’ Implimentazzjoni (UE) Nru 367/2012 jingħalaq mid-9 ta' Mejju 2012.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ Mejju 2012.

Labels: 7
3
17
6